বহুব্রীহি (ধারাবাহিক নাটক)
বহুব্রীহি বাংলাদেশ টেলিভিশনে প্রচারিত অন্যতম জনপ্রিয় ধারাবাহিক নাটক। বহুব্রীহি অর্থ কোন কিছুর একাধিক মাত্রা এবং এখানে এর অর্থ জীবনের রহস্য। নাটকটি লিখেছেন বিখ্যাত লেখক, নাট্যকার, চিত্রনাট্যকার এবং চলচ্চিত্র নির্মাতা হুমায়ূন আহমেদ। নাটকটিতে সামাজিক ঘটনাগুলির প্রতীকী উপস্থাপনা করা হয়েছে। ধারাবাহিকটিতে অভিনয় করেন আবুল হায়াত, আসাদুজ্জামান নূর, আলী যাকের, আফজাল হোসেন, লুৎফুন নাহার লতা, লাকী ইনাম, আবুল খায়ের, আফজাল শরীফ প্রমুখ। ধারাবাহিকটি বিপুল দর্শক সমাদর লাভ করে, এবং হাসির ধারাবাহিক হিসাবে আজও জনপ্রিয়। নাটকটির প্রযোজক ছিলেন নওয়াজিশ আলি খান। এ নাটকের বিখ্যাত সংলাপগুলো হলো: তুই রাজাকার, আপনি হলেন গিয়ে বটবৃক্ষ, বহিষ্কার হও, ইত্যাদি। "তুই রাজাকার" স্লোগানটি এই ধারাবাহিক নাটকে সর্বপ্রথম ব্যবহার করা হয়।